
       AVIZ

   asupra

 propunerii legislative pentru modificarea şi completarea Legii nr. 1/2011 a educaţiei naţionale 

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr. 1/2011 a educaţiei naţionale, trimisă cu adresa nr. Pl.x. 327 din 2 septembrie 2014, înregistrată cu  nr. 4c-11/859 din 3 septembrie 2014.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Proiectul de lege are ca obiect de reglementare modificarea art. 263 alin. (10) din Legea educaţiei naţionale nr.1/2011, cu modificările şi completările ulterioare, prin care se preconizează ca membrii grupurilor de lucru care participă la elaborarea instrumentelor de învăţare – predare - evaluare din învăţământul preuniversitar să fie degrevaţi parţial de norma didactică.

Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din data de 9 septembrie 2014.

Membrii comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis cu adresa nr. 1585 din 3 iulie 2014 şi avizul favorabil cu observaţii şi propuneri al Consiliului Legislativ, aviz transmis prin adresa cu        nr. 475 din 29 aprilie 2014.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea negativă a propunerii legislative, întrucât prin aplicarea prevederilor propunerii legislative este afectat bugetul de stat, devenind aplicabile dispoziţiile art. 111 alin. (1) teza a doua din Constituţia României, republicată şi prevederile art. 15 alin. (2) din Legea nr. 500/2002 privind finanţele publice, cu modificările şi completările ulterioare. Guvernul nu a transmis o informare cu privire la această iniţiativă legislativă până în prezent. Degrevarea parţială de norma didactică a membrilor grupurilor de lucru va conduce la creşterea numărului de norme didactice, generând costuri financiare suplimentare. Iniţiatorii propunerii legislative nu precizează sursa de finanţare, în conformitate cu prevederile art. 138 alin. (5) din Constituţia României, republicată.
În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art. 73 alin. (3) lit. n) din Constituţia României, republicată.

